b'\n_START_ARTICLE_\nSarkofa\xc5\xa1ka besedila\n_START_PARAGRAPH_\nSarkofa\xc5\xa1ka besedila so zbirka staroegip\xc4\x8danskih pogrebnih \xc4\x8darovnih besedil, napisanih na krstah pokojnih od za\xc4\x8detka  prvega vmesnega obdobja Egipta. Besedila so delno izhajala iz starej\xc5\xa1ih piramidnih besedil, ki so bila rezervirana samo za vladarje, vendar so vsebovala obse\xc5\xbene nove vsebine, povezane z vsakdanjimi \xc5\xbeeljami, ki ka\xc5\xbeejo, da so bila namenjena tudi ljudem iz ni\xc5\xbejih dru\xc5\xbebenih slojev. Obi\xc4\x8dajni Egip\xc4\x8dani, ki so si lahko privo\xc5\xa1\xc4\x8dili samo leseno krsto, so pogrebne uroke napisali kar nanjo, se pravi da pravica do posmrtnega \xc5\xbeivljenja  ni bila ve\xc4\x8d izklju\xc4\x8dno faraonova._NEWLINE_Zbirka sarkofa\xc5\xa1kih besedil obsega pribli\xc5\xbeno 1.185 urokov. Ve\xc4\x8dina je bila napisana na krstah iz Srednjega kraljestva. Uroki so bili v\xc4\x8dasih napisani tudi na stenah grobnic, stelah, kanopskih vr\xc4\x8dih, papirusih in maskah mumij.  Zaradi omejenega prostora za pisanje so bili uroki dostikrat okraj\xc5\xa1ani, zato so se razvile kratke in dolge razli\xc4\x8dice sarkofa\xc5\xa1kih besedil. Nekatera so bile kasneje prepisane v Knjigo mrtvih.\n_START_SECTION_\nVsebina\n_START_PARAGRAPH_\nV nasprotju s piramidnimi besedili, ki so se osredoto\xc4\x8dala na nebesa, so sarkofa\xc5\xa1ka besedila poudarjala podzemne elemente onstranskega \xc5\xbeivljenja v kraljestvu Duat, v katerem je vladal Oziris. Oziri\xc5\xa1ko posmrtno \xc5\xbeivljenje je bilo dostopno vsem. Pokojnikovo ime so pogosto pisali kot  "Oziris-[ime]". Egip\xc4\x8dani so si podzemno kraljestvo predstavljali kot polno groze\xc4\x8dih bitij, s katerimi se je moral pokojni spoasti. Uroki v sarkofa\xc5\xa1kih bededilih so pokojnemu  omogo\xc4\x8dili, da se je obranil pred vsemi gro\xc5\xbenjami in mirno drugi\xc4\x8d umrl.   _NEWLINE_Druga t\xc3\xa9ma, ki se je pojavila v sarkofa\xc5\xa1kih besedilih, je presojanje pokojnikov dobrih in slabih del pred Ozirisom in njegovim sodi\xc5\xa1\xc4\x8dem. Besedila pravijo, da se je v ta namen uporabljala tehtnica, ki je v kasnej\xc5\xa1i Knjig mrtvih postala klju\xc4\x8dna. V besedilih so pogosto omenjeni tudi strahovi pokojnih pred te\xc5\xbekimi in neprijetnimi deli, katerim se je s pomo\xc4\x8djo urokov dalo izogniti.\n_START_SECTION_\nKnjiga dveh poti\n_START_PARAGRAPH_\nV nekaj krstah s srednjeegip\xc4\x8danske nekropole Deir el-Ber\xc5\xa1a so bile edinstvene grafi\xc4\x8dne predstavitve posmrtnega kraljestva in uroki, povezani s potovanjem pokojnega skozi Duat. Njihova zbirka, ki je hkrati nekak\xc5\xa1en zemljevid egip\xc4\x8danskega podzemlja, se imenuje Knjiga dveh poti. Knjiga je predhodnica knjig o podzemlju iz Novega kraljestva in Knjige mrtvih, v kateri so opisi poti skozi posmrtno \xc5\xbeivljenje. V Knjigi dveh poti sta v posmrtno \xc5\xbeivljenje vodili dve poti, kopenska in vodna, med katerima je bilo jezero ognja. Obe sta vodili v Rostau in Ozirisov dom.'